钦定古今图书集成/方舆汇编/职方典/第1405卷 > 《重修桂林府学记》刘三吾
## 钦定古今图书集成/方舆汇编/职方典/第1405卷 > 《重修桂林府学记》刘三吾

皇上践祚二十有一年，岭南广西道宪副公以学校
王政攸先，风厉“学校是首，匪作新之，将遂堕废。其令
教官定议。”于是桂庠诸生奉承惟谨。经始是年之十
一月，讫功明年之七月，学正蒋倬状其事，请予文记
之。固辞弗获。按桂林旧有学，前至元丙子王师南下，
毁于兵。世祖皇帝混一区宇，大兴文治，中外咸设校
官。时则有若岭南帅史公格即故址而图新之，以元
有学自史公也。嗣是之后，至元戊寅，尝一葺治，岁久
自圮。今宪副公朔望视学，惕然兴怀，迺稽学廪岁入，
倡以己禄，鸠工庀材，择日兴事。门棂星，树垣墉，内自
礼殿徂于应门。版之椓之，腐挠者易；瓦之填之，罅漏
者完。户牖阑楯，丹漆雕刻，焕然可观。讲堂斋舍，缮修
有加；奎阁尊经，涂塈如法；祠庭易向，献幕更新。诸所
宜葺，咸以次举。轺车时临，是瞻是敬；衣冠弦诵，济济
洋洋，蔼有邹鲁风。桂林学校，遂为诸道最。宪副公作
新之功，伟矣。嗟乎！学校纲常之地，台宪纲纪之司。故
自有亲、义序、别、信以来，而大纲小纪，无或出之。伦理
之明，风纪所由以振也。昔东汉士高节义，范滂诸贤，
一时与游，皆太学名士，用克树立，有澄清天下之志。
今宪副公居风纪之司，而首致意纲常之地。于时诸
道纷扰弗治，独广右岿然灵光无恙。修学之举，闻风
而兴者数十城。百司庶府，恪慎宪章，昭乎天日之临，
而凛乎风霜之肃也。岂非公扶植纲常一念，默有以
行乎其间欤？抑是学前以史公倡之，今以宪副公继
之，中间六七十年，岂无其人？惟是二公，皆于干戈相
寻之馀，而有尊道崇德之意，公之心，史公之心也，则
天相斯文而福广右者，意有在矣。公唐兀氏，名也儿
吉尼，字尚文。历御史三台，佥宪三道，皆有廉能政声。
由中政院判阶奉议大夫，居今职。壬辰春，汝寇陷
武昌、长沙等郡，公督首帅阿鲁辉将兵往平之。若清
湘，若舂陵，咸赖克复。时广右未有变者，临桂东乡民
谋始倡，即调兵扑遏之，人心遂以帖然。他如汰郡县
之冗设，而奸贪以息；禁商贩之越境，而钞法以行；节
官府之浮费，而馈饷以给。民庐延烧，官为赈之。岁饥，
劝分俸以倡之。缮城郭，造阳桥，修灵渠，皆政纪之卓
然；泮宫之修，公实主之。经历左奉议、照磨赵儒林则
克职宪佐者也，是宜书《铭》曰：“我元龙兴，奄有㝢县。一
视广右，仁同畿甸。大府桂林，纠以宪臣。之纲之纪，迺
宣迺旬。惟尔校官，实赖风厉；以笃彝伦，以新士气。天
惠尔广，我副公来。风霜一道，仪范百司。维时湖湘，烟
尘四起。一柱狂澜，以公中砥。谓”兹人心，系有纲常。舍
而学校，其何克臧。载瞻桂序，岁久且圮。谁其新之，是
在我尔。爰捐己俸，爰集工人。翼敧以正，撤故以新。棂
星峙峙，应门洞启，金碧辉煌，宇庙之美。于灿从祀，于
乐伦堂。经阁增丽，奎文有光。轺车时临，衿佩云委。匪
怒伊教，雅歌泮水。湘漓沨沨，道脉溶溶。文运在广，如
水潜通。宣武二“公，矧兹过化。流风馀韵，犹有存者。凡
厥来游，宜体公心。真履实践，毋即慆淫。昔时草昧，史
公建学。今时扰棼，我公既作。史既有祠，公宜并之。后
有述者，视此歌诗。斯文有天，永言无替。辅我皇元，千
秋万岁。”